Tevī ir rūpnīca, kas sver ap 1,4 kilogramiem
un strādā 24 stundas dienā.
Tās ir tavas aknas —
smagākais un viens no vissvarīgākajiem ķermeņa orgāniem.
Šis rūpniecības komplekss vienlaikus kalpo kā noliktava,
ražošanas centrs
un pārstrādes rūpnīca.
Katrai no šīm funkcijām ir tik daudz svarīgu apakšuzdevumu,
ka bez aknām mūsu ķermeņi vienkārši pārstātu darboties.
Viena no aknu galvenajām funkcijām ir ķermeņa asiņu filtrēšana,
ko tām regulāri piegādā no diviem avotiem:
aknu artērija piegādā asinis no sirds,
bet aknu vārtu vēna tās atgādā no zarnām.
Šī divkāršā piegāde piepilda aknas ar barības vielām,
ko tās tad sašķiro, apstrādā un uzglabā
ar tūkstošiem iekšējo pārstrādes rūpnīciņu palīdzību,
ko sauc par aknu daiviņām.
Abas asins plūsmas piegādā arī skābekli, kas vajadzīgs aknu darbībai.
No zarnām saņemtajās asinīs
ir ogļhidrāti, tauki, vitamīni
un citas tajās izšķīdušas barības vielas no uzņemtās pārtikas.
Katru no tām jāpārstrādā citādāk.
Ogļhidrātu gadījumā
aknas tos sašķeļ un pārvērš cukuros,
ko ķermenis izmanto kā enerģiju, sūtot atpakaļ izfiltrētās asinis.
Dažkārt ķermenim rodas barības vielu pārpalikumi,
ko tam uzreiz nevajag.
Šādā gadījumā aknas daļu no tām patur
un sakrauj savās noliktavas telpās.
Šīs telpas kalpo kā pieliekamais
nākotnes gadījumiem, kad ķermenim varētu vajadzēt barības vielas.
Taču aknās ieplūstošajās asinīs ne vienmēr ir tikai labais.
Tajās ir arī toksīni un ķermenim nederīgi blakusprodukti.
Aknas tos stingri uzrauga.
Pamanot kādu nevajadzīgu vai indīgu vielu,
aknas to vai nu pārvērš ķermenim nekaitīgā produktā,
vai arī atdala to un aizslauka projām,
izvadot to cauri nierēm un zarnām izdalīšanai.
Protams, mēs neuzskatītu aknas par rūpnīcu,
ja tās arī kaut ko neražotu.
Šis orgāns izstrādā visu,
sākot no dažādām asins plazmas olbaltumvielām,
kas transportē taukskābes un palīdz asinīm sarecēt,
līdz pat holesterīnam, kas palīdz ķermenim veidot hormonus.
Tās arī izstrādā D vitamīnu un vielas, kas veicina gremošanu.
Taču viens no to svarīgākajiem produktiem ir žults.
Gluži kā videi draudzīga pārstrādes rūpnīca
aknās esošās šūnas — hepatocīti —
pārvērš indīgās atkritumvielas šajā rūgtajā, zaļganajā šķidrumā.
Tai veidojoties, žults tiek novadīta mazā tvertnē zem aknām,
ko sauc par žultspūsli,
un tālāk pilienu pa pilienam zarnās,
kur tā palīdz sašķelt taukus, iznīcināt mikrobus un neitralizēt lieko kuņģa skābi.
Žults arī palīdz aknām izvadīt no ķermeņa citus toksīnus un blakusproduktus.
Kā redzi,
aknas ir ārkārtīgi efektīvs rūpniecisks komplekss,
kas veic daudzus, savstarpēji saistītus uzdevumus.
Taču šādai sarežģītai sistēmai jānodrošina gluda darbība,
saglabājot to veselu
un nepārslogojot to ar vairāk toksīniem, nekā tā spēj tikt galā.
Šī ir viena no rūpnīcām, ko mēs nevaram atļauties slēgt.